Moedertaal is van onskatbare waarde vir jou kind - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moedertaal is van onskatbare waarde vir jou kind
Moedertaal is van onskatbare waarde vir jou kind
Vrydag | 29 Januarie | 2016
'n Kind se moedertaal is 'n fondament vir verdere ontwikkeling. So meen die bekende skrywer, Leon Rousseau. Leon het in die 1980's die gewilde Storieman-reeks vir kinders uitgegee, een van die grootste kinderboeksuksesse van ons tyd.
"Kinders is geprogrammeer om tussen 18 maande en vier jaar sy moedertaal intensief te leer."
Leon sê dit is ook waarom dit so belangrik vir kinders is om reeds van 'n baie vroeë ouderdom af na stories in hulle moedertaal te luister. Dit help hulle om hierdie taal heeltemal te bemeester. "Terwyl 'n kind luister, leer hy sy eie taal en leer hy 'n ryk woordeskat aan. Hy leer die korrekte manier waarop woorde ingespan en gebruik word. Jou kind leer ook allerlei idiome en segswyses. Hy leer iets van styl."
Volgens Leon hou styl in 'n mate verband met ritme. 'n Taal het ritme en dit vloei. "Jou kind leer 'n styl wat hom later baie goed te staan gaan kom, op skoolvlak, universiteit en vir sy toekomstige loopbaan.
In Suid-Afrika is moedertaalonderrig nou pal in die nuus oor verskeie universiteite wat hulle taalbeleid verander. Leon sê dit is nie slegs 'n politieke beginsel nie, maar 'n opvoedkundige beginsel. "'n Kind leer die maklikste deur middel van sy moedertaal. Hy leer sy moedertaal as fondament vir kennis en vir aanleer van ander tale."
Ook prof. Vic Webb van die Departement Afrikaans en Sentrum vir Navorsing oor Taalpolitiek aan die Universiteit van Pretoria sê dit is belangrik om te onthou taal is nie slegs 'n kommunikasiemiddel nie. Dit is 'n instrument waarmee:
'n sin vir sosiale identiteit, lojaliteit en aansien ontwikkel word (die sosiale waarde van 'n taal);
'n sin vir persoonlikheid, eiewaarde, selfvertroue en emosionele sekuriteit ontwikkel word (psigologiese waarde); en
waardestelsels verwerf en uitgedruk word, sieninge en persepsies geformuleer word en kulturele identiteit gekonstrueer en uitgedruk word (die kulturele waarde van 'n taal).
Webb sê daarom is daar verskeie opvoedkundige argumente ter ondersteuning van moedertaalonderwys.
"Moedertaalonderrig fasiliteer die verwerwing van kennis en begrip, en die ontwikkeling van kognitiewe, affektiewe en sosiale vaardighede volgens leerders se potensiaal."
Voorts sê hy opvoedkundige ontwikkeling is nie 'n spontane proses nie. "Die verwerwing van kennis, insig en vakkundige vaardighede vind plaas deur die sistematiese begeleiding van leerders deur onderwysers, en deur uitvoerige vakkundige interaksie tussen leerders, vakonderwysers en vakkundige leermateriaal. Doeltreffende, betekenisvolle kommunikasie in die klaskamer en die bestuur daarvan is van basiese belang."
Hy sê daarom kan taal, as die vernaamste kommunikasiemiddel, gesien word as die mediërende faktor in opvoedkundige ontwikkeling.
"Dit help met die ontwikkeling van leerders se akademiese taalvaardigheid. Dit hou alles verband met die taalvaardighede wat leerders nodig het vir effektiewe akademiese prestasie."